चीन ने अपने पड़ोसी देशों के साथ आर्थिक व व्यापारिक रिश्ता गहरा करने के लिये अपने सीमांत प्रांतों को अग्रणी भूमिका दी है। चीन-दक्षिण एशिया फोरम और एक्सपो के आयोजन में यहां युननान प्रांत की अग्रणी भूमिका देख कर लगा कि भारत की केन्द्रीय सरकार को अपने सीमांत प्रांतों को पड़ोसी देशों के साथ आर्थिक सम्बन्ध बनाने में बढ़ावा देना चाहिये। खुनमिंग के एक्सपो के आयोजन औऱ चीन-दक्षिण एशिया मंच की स्थापना में युननान प्रांत की भूमिका तो दी ही गई उसे सहयोग देने के लिये चीन की केन्द्र सरकार के वाणिज्य और विदेश मंत्रालयों के आला अधिकारी भी मौजूद दिखे। चीन-दक्षिण एशिया फोरम की स्थापना और एक्सपो के उद्घाटन के मौके पर चीन के उपप्रधानमंत्री और विदेश मंत्रालय के आला अधिकारियों ने अपनी मौजूदगी से इसे राष्ट्रीय पहचान दी।